ຂປລ. ກົມຄວບຄຸມພະຍາດຕິດຕໍ່, ກະຊວງສາທາລະນະສຸກ ໄດ້ຮ່ວມມື ກັບບັນດາປະເທດສະມາຊິກອາຊຽນ ຈັດກອງປະຊຸມ ອາຊຽນ-ກອງທຶນຊ່ວຍເຫລືອ ຂອງການາດາ ເພື່ອສ້າງຄວາມເຂັ້ມແຂງໃຫ້ກັບວຽກງານ ຄວາມປອດໄພ ແລະ ຄວາມໝັ້ນຄົງດ້ານວິທະຍາສາດຂຶ້ນ ໃນວັນທີ 15 ມີນາ 2017 ທີ່ນະຄອນຫລວງວຽງຈັນ ໂດຍເປັນປະທານຂອງທ່ານ ດຣ ບຸນຫລາຍ ພົມມະສັກ ຫົວໜ້າກົມ ຄວບຄຸມພະຍາດຕິດຕໍ່ ກະຊວງສາທາລະນະສຸກ, ທ່ານ ນາງ ລີແອນ ເຮີແມນ ຫົວໜ້າຫ້ອງການ ທັງເປັນທີ່ປຶກສາ ຂອງສະຖານທູດການາດາປະຈຳ ສປປລາວ ແລະ ທ່ານ ເຟີດີເນວ ເຟີນັນໂດ ຫົວຫນ້າ ພະແນກສາທາລະນະສຸກ ທັງເປັນເລຂາອາຊຽນ, ເຊິ່ງມີຜູ້ເຂົ້າຮ່ວມ ທັງໝົດ 55 ທ່ານ ຈາກບັນດາປະເທດສະມາຊິກອາຊຽນ, ກະຊວງສາທາລະນະສຸກ, ກະຊວງກະສິກຳ ແລະ ປ່າໄມ້, ກະຊວງປ້ອງກັນປະເທດ ແລະ ຄູ່ຮ່ວມງານທີ່ກ່ຽວຂ້ອງ.
ກອງປະຊຸມດັ່ງກ່າວ ຈະໄດ້ຈັດຂຶ້ນເປັນເວລາ 3 ວັນ ( 15-16 ມີນາ 2017) ເຊິ່ງໄດ້ຮັບການສະໜັບສະໜູນຈາກ ກອງທຶນຊ່ວຍເຫລືອ ຂອງລັດຖະບານປະເທດການາດາ. ກອງປະຊຸມນີ້ມີຈຸດປະສົງຍົກລະດັບຄວາມອາດສາມາດ ດ້ານວຽກງານຄວາມປອດໄພ ແລະ ຄວາມໝັ້ນຄົງດ້ານຊີວະພາບ ເພື່ອເສີມສ້າງຄວາມເຂົ້າໃຈ ໃຫ້ແກ່ນັກວິຊາການຫ້ອງວິເຄາະ ແລະ ຜູ້ກຳນົດນະໂຍບາຍ, ເພີ່ມທະວີ ປະຕິບັດກົດລະບຽບຂອງສາກົນ ນອກຈາກນີ້ ຍັງຍົກລະດັບ ໃຫ້ພະນັກງານສຳລັບຫ້ອງວິເຄາະ ແລະ ໂຮງໝໍ ເພື່ອປ້ອງກັນທັງພະນັກງານວິເຄາະ ແລະ ຄົນເຈັບ ຈາກອັນຕະລາຍທີ່ເກີດຂຶ້ນ ທາງວິຊາຊີບທີ່ກ່ຽວຂ້ອງກັບຄວາມອັນຕະລາຍ ດ້ານສານເຄມີຫ້ອງວິເຄາະ ພ້ອມທັງມີການແລກປ່ຽນປະສົບການ ຈາກປະເທດສະມາຊິກອາຊຽນ ເພື່ອປັບປຸງການຈັດຕັ້ງປະຕິບັດຢູ່ໃນ ສປປ ລາວ.
ຂ່າວ: ມະນີທອນ
ເນື້ອໃນ: ຂປລ